ওই তো, চায়ের স্টলে গভীর আড্ডায় লিপ্ত আহমদ ছফা। মেলার মাঠের মাঝামাঝি গোল হয়ে দাঁড়িয়ে আড্ডা দিচ্ছেন কবি রুদ্র মুহম্মদ শহীদুল্লাহ, মোহন রায়হান জাহিদ হায়দার, কথাশিল্পী মঈনুল আহসান সাবের, প্রাবন্ধিক, অধ্যাপক আলী রীয়াজ, কথাশিল্পী ইসহাক খান, প্রয়াত সাংবাদিক, গল্পকার মিনার মাহমুদ। সে আড্ডায় নিজেকে গুজেঁ দিচ্ছেন কোনো তরুণ সাংবাদিক।আগামীকালের মেলার রিপোর্টের মালমশলা সংগ্রহ চলে তার। একটা স্টলে নিমগ্ন হয়ে পাঠকদের অটোগ্রাফ দিচ্ছেন কথাশিল্পী ইমদাদুল হক মিলন।সেখানেও বেশ ভীড়। এক ফাঁকে ভেতরে ঢুকতেই মিলন স্বভাবসুলভ ভঙ্গীতে হাসলেন। বললেন-কেমন আছো, চা খাবে? আচ্ছা, মানুষের এইসব শব্দ, সংলাপ শুনি ইথারে ভেসে থাকে? সত্যি থাকে হয়তো। না হলে এই মেলার একলা মাঠে দাঁড়িয়ে শুনতে পাচ্ছি কিভাবে!